***INTERVJU RTCG - PREDSJEDNIK CRNE GORE, MILO ĐUKANOVIĆ***

**TAMARA NIKČEVIĆ, TVCG: “**Ovako je 2006. godine u herojsko vrijeme bitke za povratak nezavisnosti Crne Gore govorio moj večerašnji gost predsjednik Crne Gore Milo Đukanović. Gospodine Predsjedniče, namjerno sam razgovor počela ovim snimkom, pokušavajući da Vas podsjetim na vrijeme u kojem ste s pravom pozivajući na slavne ličnosti i bitke crnogorske preuzeli odgovornost za budućnost Crne Gore i njenih građana. Gospodine Đukanoviću, kako ste i zašto 13 godina kasnije došli u situaciju da se traži Vaša ostavka?

**MILO ĐUKANOVIĆ, PREDSJEDNIK CRNE GORE: “**Za početak bih ako nemate ništa protiv malo korigovao ovo Vaše brojanje godina. Ja bih kazao da sam ja u toj situaciji, ne sada 13 godina nakon referenduma nego kontinuirano, makar 13 godina prije referenduma. Sticajem okolnosti, riječ je opet o 13 godina. Te 93-e godine u crnogorskom parlamentu sam objavio da je Crna Gora u stanju da sama sebe izdržava. Podsjetiću vas, bilo je to vrijeme rigoroznih sankcija Međunarodne zajednice prema državi čiji je sastavni dio bila Crna Gora. Bilo je to vrijeme u kojem smo putem bonova građanima dijeliti brašno, ulje, šećer i gorivo. Bilo je to vrijeme u kojem nijeste mogli voziti svoj automobil svaki dan, nego zavisno od toga da li vam je registracija na tablici parna ili neparna, mogli ste voziti svaki drugi dan. Dakle, to je bilo vrijeme u kojem smo se mi latili jednog ozbiljnog posla, a to je da obezbijedimo ekonomsku održivost Crne Gore i da odatle krenemo taj proces obnavljanja, samopouzdanja i učvršćivanja osjećanja nacionalnog dostojanstva Crne Gore. Naravno, to su primijetili i drugi. Podsjetiću vas da su od tada krenule one čuvene kolumne iz Beograda u kojima sam…”

**TAMARA NIKČEVIĆ, TVCG: “**Mirjane Marković?”

**MILO ĐUKANOVIĆ, PREDSJEDNIK CRNE GORE: “**Tako je, u kojima sam ja opisivan kao čovjek koji je opasan, koji želi da privatizuje svoju državu i da ću na taj način dovesti u pitanje zajednicu Srbije i Crne Gore. Kulminacija toga je uslijedila, ako se sjećate 96-e godine u vrijeme sukoba između državnih rukovodstava Srbije i Crne Gore, što je rezultiralo državno-političkom krizom u Crnoj Gori i, rekao bih sama kulminacija je bila nakon završenih parlamentarnih izbora krajem 1997. i početkom 1998. godine kada su se dogodile one rušilačke demonstracije nakon što je dotadašnji predsjednik Crne Gore, gospodin Bulatović teatralno građanima vratio mandat bacajući ključeve od svog kabineta u masu, ne pristajući, dakle na okolnost da je poražen na demokratskim izborima za predsjednika Crne Gore. Nakon toga smo imali sličnu situaciju 1999. godine. Podsjetiću vas svih tih silnih zahtjeva da podnesem ostavku zato što sam izdao srpske nacionalne interese, zato što, da kažem, imam neke pro - natovske stavove i zato što negdje paktiram u suštini sa onima koji su kreatori politike bombardovanja Srbije i Crne Gore. Podsjetiću vas, bilo je to vrijeme u kojem nijesam samo pozivan na ostavku, nego su topovske cijevi iz Kuča Vojske Jugoslavije bile okrenute prema kabinetu Predsjednika države sa jasnom porukom. Podsjetiću vas, nakon toga poziva da podnesem ostavku zbog potpisivanja Beogradskog sporazuma, neki od čelnika današnjeg Demokratskog fronta su tada jasno saopštili poruku ako sam crnogorac zbog izdaje, sada crnogorskih nacionalnih interesa treba da podnesem ostavku. Takođe, podsjetiću vas da su u vrijeme predreferendumske kampanje vrlo često bili ti protesti, pozivi na podnošenje ostavke. Nakon toga je stigla 2008. godina - godina priznanja Kosova kada smo, takođe, imali one masovne demonstracije i pozive na ostavku… Pa smo onda imali, da preskočim malo 2015. - rušilačke demonstracije, 2016. uoči i na sam dan održavanja parlamentarnih izbora i evo nas sada u 2019.”

**TAMARA NIKČEVIĆ, TVCG: “**Ali, šta hoćete da kažete?“

**MILO ĐUKANOVIĆ, PREDSJEDNIK CRNE GORE: “**Hoću da kažem da je uvijek ista politička matrica koja je generisala ideju i zahtjev za podnošenje moje ostavke koju god funkciju da sam obavljao. To je u suštini bio otpor onim markantnim politikama koje sam personifikovao. Neću da kažem kreirao, niti vodio. Kreirali smo ih i vodili zajedno, jako puno ljudi i u tom i u svakom vremenu. Ali imao sam problem da su moji politički protivnici uglavnom u meni prepoznavali glavnog đavola koji je kreirao i realizovao takvu politiku. Podsjetiću vas, to su bile tri politike. Veoma kratko. Jedna je bila politika mira i stabilnosti i multietničkog i multivjerskog sklada u državi. Drugo, to je bila politika obnove ili učvršćivanja nacionalnog dostojanstva koja je u finalu rezultirala i obnovom nezavisnosti. I treće, to je bila politika povratka nezavisne, suverene, međunarodno priznate Crne Gore evropskoj kući. Dakle, povratak Crne Gore savremenoj evropskoj civilizaciji, odnosno čvrsta riješenost da u Crnoj Gori zaživi sistem vrijednosti savremene Evrope. Kao što sam vam kazao, i time zaključujem, moji politički kritičari, protivnici oni koji me permanentno pozivaju na ostavku su uvijek negdje imali uvjerenje da bi moj odlazak sa političke scene, moja smjena ili na bilo koji način moje odstranjivanje, uključujuči i onaj scenario iz oktobra 2016…”

**TAMARA NIKČEVIĆ, TVCG: “**Fizičku likvidaciju”.

**MILO ĐUKANOVIĆ, PREDSJEDNIK CRNE GORE: “**…otvorio put za ostvarivanje onih političkih interesa koje zapravo oni oblikuju, a koje mi na našoj strani doživljavamo najčešče kao anticrnogorske i antievropske političke interese”.

**TAMARA NIKČEVIĆ, TVCG: “**Da li bi, šta mislite Vaše političko, recimo uklanjanje, odnosno Vaša ostavka ili bilo šta drugo, odlazak sa političke scene, značio ovo što Vi govorite, a što te snage očekuju?

**MILO ĐUKANOVIĆ, PREDSJEDNIK CRNE GORE: “**Upravo sam zbog toga tako formulisao taj dio prethodnog odgovora. Dakle, to je bio njihov stav i ja mislim njihova zabluda. Dakle, ja mislim da je Crna Gora odavno izašla iz faze u kojoj je njena državano-politička strategija zavisna od bilo kog pojedinca. Naravno, znamo da u svakom društvu, da kažem neke markantne ličnosti igraju manje više značajnu ulogu u pojedinim djelovima istorije. Ja sam danas apsolutno siguran da je taj politički pokret koji se oslanja na ono što su već tekovine savremene Crne Gore, a to je nezavisnost i pripadnost CG savremenoj evropskoj i evroatlanskog civilizaciji, do te mjere ojačao da danas više ne postoji zebnja da bi promjena ili bilo kakav odlazak bilo kog pojedinca doveo u pitanje to što su strateški nacionalni interesi Crne Gore”.

**TAMARA NIKČEVIĆ, TVCG**: “Ja moram da Vam kažem da sticajem okolnosti razgovaramo na dan kada je prije 16 godina ubijen Zoran Đinđić, moram da vam kažem da me podsjeća ta Vaša priča na onu njegovu čuvenu izjavu da ako njega uklone da Srbija neće stati. Bojim se da Zoran Đinđić nije imao pravo, izvinite zbog ove paralele, ali sama se nametnula”.

**MILO ĐUKANOVIĆ, PREDSJEDNIK CRNE GORE**: “Ne smeta mi, Zoran Đinđić je svakako bio moj veliki prijatelj. Svako podsjećanje na njega ili svako poređenje je za mene kompliment. Razlika je između onog što je bila Srbija u vrijeme Đinđićevog vođenja državne politike i onog što je Crna Gora danas. Razlika je i između Crne Gore iz 2003. i Crne Gore danas. Čini mi se da mnogi danas vrlo olako, rekao bih neodgovorno, vrlo neznaveno povlače paralelu između Crne Gore danas i Crne Gore 90-ih godina. 30 godina smo kasnije. U tih 30 godina smo, kao što rekoh obnovili nezavisnost, učvrstili stabilnost, ojačali multietnički sklad. Već napravili ozbiljne iskorake ka društvu savremene Evrope. Ne bismo mi postali dio kluba od 29 najrazvijenijih zemalja da već nijesmo usvojili veliki dio evropskog sistema vrijednosti. I danas smo mi lideri u procesu pridruživanja Evropi. E, to je nova Crna Gora koja, između ostalog i ima institucije. Svi smo pojedinačno njima nezadovoljni, jer svi imamo i neko negativno iskustvo i svi bi željeli da te institucije za 10 ili 20 godina postanu besprekorne. A znamo da će tome tome trebati i 100 i 200 godina i da ni tada neće biti besprekorne, kao što nijesu ni danas u Britaniji ili u Americi, ali će sigurno stvarati veći osjećaj zadovoljstva nego što ga danas stvaraju. To je, ponavljam vam, razlika. Crna Gora je danas 30 godina kasnije, ne samo formalno nezavisna, međunarodno priznata država, nego država sa zavidnim nivoom i ekonomskog i demokratskog i institucionalnog razvoja i zbog toga sam uvjeren u ono što sam rekao – nema zebnje, Crna Gora će ići naprijed putem pune integracije u sistem vrijednosti savremene Evrope”.

**TAMARA NIKČEVIĆ, TVCG**: “Kad sam Vas pitala zašto me podsjećate na taj period 1993.godine, od momenta kad su tražili prvi put Vašu ostavku i kada je kretala ta kampanja o kojoj ste govorili, zapravo sam htjela da Vas pitam na šta ste konkretno mislili? Da li ste mislili da je ustvari to kontinuitet, u smislu političkih snaga koje to traže? Da su to ustvari iste političke snage koje traže Vašu ostavku ili da ste Vi neuništivi ili šta?

**MILO ĐUKANOVIĆ, PREDSJEDNIK CRNE GORE: “**Ne. Upravo je u pravu ovo prvo. Dakle, ipak se tu mora veoma jasno uočiti ta nit koja povezuje sve te zahtjeve za ostavkom, sve te proteste, sve te silne afere koje su trebale da posluže kao, da kažem, dobar oslonac onome što se priželjkivalo, a to su protesti koji bi trebali da dovedu do revolucije, jer je riječ o politici koja ne vjeruje u snagu svojih argumenata. Dakle, ta nama supostavljena politika nije politika koja vjeruje da ikada može pobijediti na izborima. Kao što ste primijetili, za razliku od mnogih drugih sredina danas njihov entuzijazam je zapravo najmanji u vrijeme izbora. Oni znaju da tu nemaju nikakvu šansu i oni zapravo pojačavaju svoj aktivizam nakon što prođu izbori sa namjerom da kreiraju afere uz pomoć bilo kog desperadoa, da kreiraju afere koje će im pomoći da izazovu nestabilnost u društvu, da dovedu do nekog revolucionarnog naboja koji bi onda značio i šansu za ostvarivanje njihovih interesa. E, dakle, ja sam zbog toga želio da podsjetim na kontinuitet te ideje, praktično 30-ak godina i zato sam vam kazao - politička matrica je uvijek bila ista, a to je suprotstavljanje ovim politikama koje su karakterisale državnu politiku Crne Gore u tom periodu”.

**TAMARA NIKČEVIĆ, TVCG: “**Da, ali kad već pomenuste revoluciju - ovi demonstranti koje viđamo posljednjih nedjelja traže ne samo Vašu nego ostavku kompetnog rukovodstva zemlje, tužilaštva, Javnog servisa... Ja mislim da Vama ovakvi zahtjevi nisu nepoznati, jer ako se vratimo u malo dalju prošlost, shvatićete da aludiram na Antibirokratsku revoluciju nakon koje ste zajedno sa mladim, lijepim i pametnim došli na vlast. Dakle, koja je razlika između rečenice Momira Bulatovića – samo je potrebno da Vi odete, nakon čega dolazi do te Antibirokratske revolucije i poruke ovih demonstranata danas? Drugim riječima, je li ovo što danas gledamo uvezena revolucija kakva je bila Antibirokratska revolucija, da li su ovo zaista građanski protesti ili nešto treće?“

**MILO ĐUKANOVIĆ, PREDSJEDNIK CRNE GORE: “**Bez obzira što ste već i u nijansiranju Vašeg pitanja možda otklonili dilemu vezanu za Antibirokratsku revoluciju, neću propustiti ni ovu priliku, kao ni neke prethodne u ovakvim javnim dijalozima da podsjetim da zaista nisam bio akter te revoluicje”.

**TAMARA NIKČEVIĆ, TVCG: “**Ne, ne. Niste naravno”.

**MILO ĐUKANOVIĆ, PREDSJEDNIK CRNE GORE: “**Ali je sasvim tačno…”

**TAMARA NIKČEVIĆ, TVCG: “**Da ste bili korisnik”.

**MILO ĐUKANOVIĆ, PREDSJEDNIK CRNE GORE: “**Tako je, korisnik, možemo tako reći. Da sam na tragu ishoda revolucijezauzeo svoje mjesto najprije u partijskoj, onda u državnoj politici, da je taj period mog prisustva u državnoj politici potrajao, a ja vjerujem u sreću da nije bio bez nekih učinaka. Na neke sam već podsjetio, a vjerujem da ćemo kroz dalji razgovor u emisiji podsjetiti i pokušati da, da kažem, objektiviziramo ono što su dobre i loše strane politike u Crnoj Gori nakon Antibirokratske revolucije. Kada govorimo o specifičnosti ovih protesta, svi protesti imaju svoje specifičnosti. Dakle, primijetićemo da postoji jedna ideje od strane jednog boja njihovih aktera i od strane medija koji promovišu proteste da ih predstave kao drugačije, prije svega građanske proteste. Dakle, meni je veoma jasno da ovdje nije riječ o građanskim protestima”.

**TAMARA NIKČEVIĆ, TVCG: “**A zašto mislite da nije riječ o građanskim prtestima”.

**MILO ĐUKANOVIĆ, PREDSJEDNIK CRNE GORE: “**Reći ću vam iz nekoliko razloga. Prvi razlog je taj da su zahtjevi sa tih protesta isključivo politički. Kao što ste i sami primijetili, dakle ovde nijesmo čuli nijedan socijalni zahjtev koji karakteriše građanske proteste. Ovdje bi građanski karakter protestima trebalo da da okolnost što formalno njihovi frontmeni nijesu lideri političkih stranaka, nego su ljudi koji su, koliko do juče bili pripadnici raznih partija, neko Liberalnog saveza, neko nacionalnih partija, iako nijesu bili, kažem kreatori tih partijskih politika, ali su bili pripadnici tih politika i danas bi oni trebali da budu garancija da je riječ o građanskim protestima. Iako jako dobro znamo, jer to se konačno i ne skriva od strane lidera opozicionih partija da u pozadini tih protesta stoje opozicione partije. Oni kažu logistikom, ja bih rekao ne samo logistikom”.

**TAMARA NIKČEVIĆ, TVCG: “**Nego?”

**MILO ĐUKANOVIĆ, PREDSJEDNIK CRNE GORE: “**I političkim idejama. Političku ideju su zapravo artikulisale opozicione partije i parapolitičke strukture u Crnoj Gori”.

**TAMARA NIKČEVIĆ, TVCG: “**Na šta mislite?”

**MILO ĐUKANOVIĆ, PREDSJEDNIK CRNE GORE: “**Te parapolitičke strukture su one koje već godinama kreiraju i promovišu sve proteste u Crnoj Gori čija je ideja nasilna promjena vlasti. Tu je svakako koncern Vijesti, još jedan broj opozicionih medija koji pokušavaju nevješto da se prikraju ispod plašta nezavisnih medija, oni opozicioni mediji i jedan dio nevladinih organizacija. Dakle, njihova politika je politika okupljanja i instrumentalizovanja opozicije i građanskih aktivista koji bi trebali da obave onaj posao koji predstavlja nekakav zajednički cilj, a to je smjena vlasti u Crnoj Gori. Zajednička karakteristika je da ne vjeruju u svoju demografsku snagu, da ne vjeruju da mogu da pobijede na izborima i onda pokušavaju da kroz organizaciju protesta za koje, da kažem pripremaju platformu ili za čije nasilno ispoljavanje pripremaju platformu, dakle, pokušavaju da dođu do onoga što im je vjekovni san, a to je nedemokratska smjena vlasti i stvaranje uslova za njihovo instaliranje u sistem vlasti u Crnoj Gori. E, primijetimo samo još nešto. Dakle, vi ste jednu od tih karakteristika koje daju politički karakter ovim protestima već pomenuli, riječ je o zahtjevu za smjenom na čelu svih institucija. Ovog puta, ne samo institucija izvršne vlasti ili zakonodavne vlasti, nego i pravosudne vlasti. Dakle, ovdje je riječ o zahtjevu da se želi obezdržaviti država, da se žele uništiti institucije. Mi 30 godina, kao što sam kazao radimo na učvršćivanju samopouzdanja, na obnovi nacionalnog dostojanstva, na obnovi nezavisnosti i onda mukotrpno, na izgradnji institucija koje će ovu državu učiniti sastavnim dijelom savremene evropske integracije. Sada bi trebalo dozvoliti da ovdje opet zavlada anarhija, da se unište sve institucije i da se vratimo na onaj period prije 30 godina. I druga karakteristika koju, takođe, želim da podijelim sa vama, jeste da na ovim protestima kao što ste primijetili nijesmo vidjeli nijednu crnogorsku zastavu, za razliku od državnih protesta koje možete vidjeti i u Srbiji i u Albaniji. Što mislite zašto? E pa, zbog ovog što sam kazao. Zato što je skup na protestima zapravo konglomerat vrlo različitih, najčešće političkih interesa. Vrlo precizno govorim. Ja znam da tamo ima i ljudi koji nijesu inspirisani idejom opozicionih političkih partija. Znam da ima ljudi koji nisu zadovoljni svojom egzistencijom, svojim profesionalnim ili političkim statusom i to, vjerujte mi veoma respektujem i veoma poštujem. Samo upozoravam da svako od nas kada bude poveden takvom svojom idejom mora voditi računa da njegova ideja ne bude zloupotrijebljena za neke interese kojima ne pripada. Da možda i taj njegov protest, zapravo ne postane dio onog protesta čiji je u finalu cilj da se uništi Crna Gora i da se uništi evropska perspektiva Crne Gore. Ali, okolnost da nemate državnih zastava na tim protestima govori da se tu prave krupni ideološki kompromisi. Dakle, želi se otvoriti prostor, na tim protestima učestvuju oni koji su motorna snaga tih protesta, to su aktivisti Demokratskog fronta koji nikada neće učestvovati na protestima koji se događaju pod crnogorskim znamenjima. Prema tome, ovdje je riječ o političkim protestima. Toga moraju biti svjesni svi, uključujući i one građanske aktiviste koji su dozvolili da se legitimišu kao lideri tih protesta. Mislim da je veoma važno da oni imaju svijest o odgovornosti koju su preuzeli. Ja sam već više puta kazao, nema za nas kao vlast u Crnoj Gori, nema nikakvog problema da živimo sa protestima. Protesti su u svakom društvu potpuno legitiman način ispoljavanja političkih stavova. Logično je, ukoliko su, svejedno oficijelni ili prikriveni kreatori tih protesta opozicione političke partije, da taj dijalog obavljamo u parlamentu, jer zato učestvujemo na izborima. Borimo se ili da preuzmemo izvršnu vlast ili da makar budemo dio zakonodavne vlasti da bismo imali mjesto gdje možemo diskutovati. Ali ako nijesu oni u glavnoj ulozi, a ja bih rekao da jesu, ako nijesu u glavnoj ulozi, nego su u pitanju građani, onda smo uputili potpuno jasnu poruku - nema tabu tema, kao vlast spremni smo da razgovaramo o svakom pitanju koje tangiraju građane i njihove predstavnike na tim protestima. Ono na što nijesmo spremni, nijesmo spremni na ultimatime i nijesmo spremni na rušenje”.

**TAMARA NIKČEVIĆ, TVCG: “**Ima jedna karakteristika protesta- SDP je s pravom godinama se dičio sa činjenicom da je na njihovim skupovima mnogo mladih ljudi. Danas je dosta mladih ljudi upravo na ovom protestima o kojima govorimo. Koliko je toj promjeni po Vašem mišljenju doprinio model takozvanog uspješnog čoveka kojim se nudi, ne samo u Crnoj Gori od strane vlasti nego, čini mi se takav model se nudi u svim državama bivše Jugoslavije, tim državama i društvo u tranziciji, dakle govorim o bahatom poluprimitivnom skorojeviću koji je bogatstvo stekao zahvaljujući bliskosti sa vlasti…Da li je to uticalo na činjenicu da je danas dosta mladih ljudi na protestima. To što ne vide perspektivu”

**MILO ĐUKANOVIĆ, PREDSJEDNIK CRNE GORE:** “Prije svega, primijetio bih kao i Vi da imamo jedan novi aktivizam kod mlade generacije, to je valjda nešto što nas raduje. Dakle, i kada je taj aktivizam na političkim stanovištima suprostavljenim mom političkom stanovištu, verujte mi raduje me. Zato što mislim da se iz toga može poroditi samo novi kvalitet. Ono što želim da vam potvrdim da je veoma prisutno u DPS je aktivizam mladih. Pogledajte naš Poslanički klub, pa će vam to svjedočiti u prilog ovoj mojoj ocjeni. Nedavno sam učestvovao u jednom razgovoru, političkom razgovoru u Podgorici gdje smo, takođe, čuli ocjenu da dugo vremena unatrag DPS nije imao kvalitetniji Odbornički klub nego što ga danas ima u Skupštini Glavnog grada. Ta se ocjena odnosi na ljude sa najviše 30 godina”.

**TAMARA NIKČEVIĆ, TVCG: “**Da, ali ne moramo svi da se bavimo politikom, ima i drugih zanimanja“.

**MILO ĐUKANOVIĆ, PREDSJEDNIK CRNE GORE: “**Ne moramo naravno, ali ne vidim ništa loše u pojačanom aktivizmu mladih, bilo da se on ispoljava u partijama vladajuće koalicje ili u opozicionim partijama. Slažem se sa vama da se djelimično objektivno, a djelimično, rekao bih kroz jedno veoma napadno medijsko karikiranje naše društvene stvarnosti želi stvoriti utisak da u ovom društvu ništa ne valja i da profitiraju samo oni ljudi koji su bliski vlasti. Ja zaista mislim da nije tako. S druge strane, ne samo da mislim, želim da vam trvdim da politika DPS, čiji sam predsjednik ili vladajuće koalicije koja obavlja važne državne poslove u CG, definitivno nije takva. Mi se, zaista trudimo da gradimo društvo koje će počivati na evropskom sistemu vrijednosti. Da li u društvima kakvo je crnogorsko, koja se uče demokratiji, koja tek upijaju, da kažem prve lekcije iz demokratske, pa ako hoćete i šire ukupne kulture, da li se događaju ova iščašenja o kojima vi govorite? Događaju. Da li bi ona trebala da nam budu uzor? Ne bi trebala. Da li bi na osnovu njih, trebali da sudimo kakvo je stanje u našem društvu? Ne. Nasuprot tezi koju ste iznijeli, dozvolite da kažem jednu drugu tezu. Kada pogledate dio medija u Crnoj Gori i kada se makar malo uključite na, rekao bih veoma poželjni model oglašavanja putem društvenih mreža, veoma poželjni modeli za Crnogorce i ljude slične nama koji žele da iz anonimnosti saopštavaju svoje stavove i da komentarišu neke značajne i društvene procese, kada to pogledate, mogli biste zaključiti da u Crnoj Gori nemate o čemu ni o kome da saopštite lijepu riječ. Dakle, da li je baš tako? Jesu li ovih 30 godina godine koje su pojeli skakavci? Je li ovo neko vrijeme u kojem su se dogodili neki retrogradni pomaci u odnosu na briljantnu istoriju Crne Gore, briljantnu istoriju razvoja? Ili smo u ovih 30 godina, kao što sam kazao po prvi put između rata i mira odabrali mir. Po prvi put i u krajnje nepogodnom okruženju za to, odabrali da idemo putem daljeg razvoja međuetničke i međuvjerske tolerancije. Je li ovo vrijeme u kojem su obnovili nezavisnost poslije 100 godina čežnje za nezavisnošću? Je li ovo vrijeme u kojem smo okrenuli Crnu Goru Evropi prvi put posle onog neuspješnog pokušaja Knjaza Danila koji je završio 1860. godine tako kako je završi? Je li ovo vreme u koje smo na tom tragu uveli Crnu Goru u porodicu 29 najrazvijenih zemalja svijeta? Je li ovo vrijeme u kojem je Crna Gora postala po prvi put u svojoj istoriji najrazvijenija ekonomija na Balkanu? Pa jesu li ovo zaista godine u kojima nemate o čemu dobro prozboriti? Pa, ako zaista baš želite da budete toliko opoziciono nastrojeni, da ne kažete ni jednu lijepu riječ o državnoj politici i to mogu da respektujem i to je legitimno, pa pronađite stočara na Sinjajevini pa recite da je prošle godine imao 200 ovaca, sad ima 300, pa da čujemo jednu lijepu vijest. Ne, ništa od toga, na najvećem dijelu crnogorske medijske scene ne možete pročitati. Zašto? Zbog opsesivne ideje da se do te mjere zacrni politička i društvena scena Crne Gore ne bi li se, kao što sam kazao, proizvela revolucija koja će nasilno promijeniti vlast, jer da prostite, nemamo snage da pobijedimo na izborima”.

**TAMARA NIKČEVIĆ, TVCG: “**Moram da Vas podsjetim, pošto Vi mene stalno podsjećate na neke stvari – prije ovog izbora za mir, ovoga izbora mira vodili ste jedan rat za mir, samo to podsjećanje da se ne zaboravi“.

**MILO ĐUKANOVIĆ, PREDSJEDNIK CRNE GORE: “**Veoma na mjestu, o tome sam više puta govorio. Dakle, 90-e godine su godine u kojima se dogodio zaista jako nepovoljan sticaj okolnosti za CG, raspala se Jugoslavija. Rekao bih da su neke druge države bile spremnije za naš scenario nego Crna Gora. Mislim da su ljudi do tada koji su časno vodili Crnu Goru i časno vjerovali u ideju neprolaznosti jugoslovenstva zapravo ostavili Crnu Goru nespremnu za onaj period koji je slijedio, a za nevolju dogodilo se i da tada kormilo upravljanja preuzmu ljudi koji ne samo da nijesu bili politički iskusni, nego nisu bili ni životno iskusni. Ja sam počeo da obavljam jedan od najodgovornijih poslova u CG sa 27 godina. Tada sam postao sekretar Predsjedništva Centralnog komiteta u CG u kojoj je vladao jednopartijski sistem. Danas, kada razmišljam o tome, to djeluje više kao ludost nego kao hrabrost. Sa 27 godina preuzeti odgovornost da upravljate zemljom koja se raspada, raspada se Jugoslavija. Dakle, u takvim okolnostima napravljene su greške, nema nikakve sumnje bez kompleksa ih priznajem. Ali upravo vođeni tim iskustvom danas upozoravamo i zato sam i rekao onu rečenicu maloprije - i kada vas vodi najčasnija namjera i kada sa pravom protestujete protiv nečega, vodite računa da tim svojim aktivizmom ne doprinesete nečemu što ne želite, jer u zasjedi možda čeka neko ko je moćniji i sposobniji da i vaša nezadovoljstva artikuliše i navede vodu na svoju vodenicu. Sjetimo se 90-ih, vrlo je to bio heterogen politički pokret, jel se sjećate? Vrlo je u njemu bilo velikosrpskog nacionalizma. Neke od tih ljudi koji su bili vrlo aktivni u promovisanju upravo tih političkih ideja i danas sretam i građanski vrlo lijepo komuniciram sa njima. Ostali smo svako na svojoj poziciji, ideološki udaljeni, ali to ne zanči da ne možemo građanski komunicirati. E, dakle, ipak se u Crnoj Gori, kažemo i to, dogodila jedna dobra okolonost da iz tog konglomerata vrlo različitih interesa se artikulisao najbolji mogući interes i najbolja moguća politika. Dakle, nijesmo zaglavili u blatu velikorspskog nacionalizma onako kako nam je sugerisao Momir Bulatović ili kako je od Crne Gore očekivao Slobodan Milošević. Nego smo već tada krenuli da deriviramo ono što je dobro u toj politici, pozitivno i kao rezultat toga smo došli do ovih ostvarenja”.

**TAMARA NIKČEVIĆ, TVCG: “**Recite mi, pošto razgovaramo o ovim protestima, već smo nekoliko puta ponovili da je jedan od zahtjeva da podnesete ostavku, hoćete li je podnijeti 16.marta?

**MILO ĐUKANOVIĆ, PREDSJEDNIK CRNE GORE: “**Ja ne vjerujem da me Vi ozbiljno to pitate?

**TAMARA NIKČEVIĆ, TVCG: “**Najozbiljnije Vas pitam“.

**MILO ĐUKANOVIĆ, PREDSJEDNIK CRNE GORE**: “Naravno da neću“.

**TAMARA NIKČEVIĆ, TVCG**: “A šta onda očekujete?“

**MILO ĐUKANOVIĆ, PREDSJEDNIK CRNE GORE: “**Dajte da ne ostanemo…iako je već pretpostavljam, sve objašnjeno. Ja sam sebe u ovih 30 godina založio za jednu ideju. Sav svoj život sam založio za tu ideju – da obnovimo Crnu Goru, da preuzmemo upravljanje budućnošću Crne Gore. Vrlo sam jasno kazao tu budućnost vidim kao evropsku i evroatlansku. Crna Gora je kao rezultat toga u NATO-u, Crna Gora je danas lider u pregovorima sa EU i mogu reći na par koraka do članstva u Evropskoj uniji. Danas, dakle nakon svega toga bih ja trebao kazati - sve ovo što smo radili ne valja ništa, hajde da dam svoj mali prilog rušenju institucija države Crne Gore, hajde da dam svoj mali prilog anarhiji u Crnoj Gori, hajde da se vratimo na 90-e. Je li vam to djeluje dosljedno? Normalno? Meni bi to djelovalo nenormalno”.

**TAMARA NIKČEVIĆ, TVCG: “**Da, vidjeli ste da su demonstranti rekli da će u slučaju da 16. ne ispune njihovi zahtjevi ostati na ulicama, pa su to posle opovrgli, objašnjavajući da se plaše nekih velikih nereda ili nečeg sličnog, zato sam Vas pitala”.

**MILO ĐUKANOVIĆ, PREDSJEDNIK CRNE GORE: “**To me raduje jer mi ipak govori da su tamo razumni ljudi, ljudi koji upravljaju tim. Razumni ljudi koji prepoznaju svoju odgovornost u tome. Ponavljam, legitimno je učestvovati u građanskom protestu, legitimno je ispostavljati svoje zahtjeve i kroz komunikaciju sa vlašću tražiti da ostvariš svoje zahtjeve, ali kada se upustiš u to moraš biti svjestan da preuzimaš odgovornost za nešto u što bi se mogli ti protesti izroditi. Tako da, ja se radujem ovom stavu. Sigurno će protesta biti i neka ih. I dalje, kao što sam kazao vrata vlasti su otvorena da razgovaramo o pitanjima koja se tiču i socijalnog statusa ljudi i njihovih političkih interesa i vjerujem, dakle da se sve to može raditi na način koji neće otvarati prostor za neodgovorne ljude koji bi pokušali proteste pretvoriti u nasilne i ponoviti neka scenarija koja smo gledali 2015. i 2016. godine”.

**TAMARA NIKČEVIĆ, TVCG: “**Meni se čini da je EU po pitanju protesta ovoga puta prilično uzdržana. Šta mislite zašto? Da li je jedan od razloga i to što je ogroman dio opozicije odbio da glasa, da podrži protokol o ulasku Sjeverne Makedonije u NATO, budući da je Zapad uložio dosta napora i vremena da se postigne dogovor između Makedonije i Grčke?“

**MILO ĐUKANOVIĆ, PREDSJEDNIK CRNE GORE: “**Najvažniji razlog tom promijenjenom odnosu prema Crnoj Gori i njenim protestima je promijenio status Crne Gore.

**TAMARA NIKČEVIĆ, TVCG: “**Mislite Crna Gora u NATO-u?”

**MILO ĐUKANOVIĆ, PREDSJEDNIK CRNE GORE: “**Mnogo naših ljudi ne prepoznaje razliku. Kada danas razgovaram sa zvaničnicima sa Zapada, to je potpuno drugačiji razgovor nego ranije. Do juče mi smo bili na onom monitoru na kojem je klub zemalja NATO-a gledao na ostatak svijeta. Danas smo mi na tom monitoru zajedno sa njima. I danas, rekao bih i zemlje Evropske unije, Evropska unija sama i NATO savez, njegove članice prema CG odnose tako što posmatraju realnost CG i, da kažem, gledaju hoće li se potvrditi pretpostavljena sposobnost države Crne Gore da menadžira u ovakvim problemima. Dakle, nije ovo ništa nepoznato njima. Manje više ove proteste imate i u članicama EU i NATO. Ja mislim da je naš odgovor bio na nivou onoga što su očekivanja od zemlje članice NATO-a. Kazali smo, ne dozvolimo da nas protesti zaokupe i da ne radimo svoj posao. Radimo svoj posao, veoma odgovorno svakog dana, kao što vidite nema dana kada se ne realizuju neki radovi u Crnoj Gori, kada se ne promovišu neki, da kažem završeni projekti… Drugo, institucije pokazuju da funkcionišu. Dijelom ovih problema se bavila Agencija za sprečavanje korupcije, primijenila zakon koji je prethodno usaglašen sa evropskom pravnom tekovinom. Danas se dijelom tih problema važi Državno tužilaštvo, specijalno ili neko drugo nadležno tužilaštvo. Prema tome, institucije rade svoj posao i napokon politički, vlasti je kazala spremni smo za dijalog sa onima koji legitimno, uz to i nenasilno organizuju skupove preko kojih žele da upute svoje određene građanske ili poliitčke zahtjeve. Ja mislim da je osnovni razlog promijenjenog stava u ovoj okolnosti. Primijetili ste i ovaj slučaj vezan za održavanje sjednice parlamenta na Cetinju. Ne vjerujem, dakle, da je stav jednog dijela opozicije prema potrebi verifikacije Pristupnog protokola Makedonije za članstvo u NATO bilo kog iznenadio, jer to je onaj isti dio opozicije koji je bio i protiv verifikacije tog pristupnog Protokola u slučaju CG. Ono što nas je sve na neki način razočaralo, ne bih rekao iznenadilo, jeste taj neki primitivan odnos, politički primitivzam koji nije bio karakterističan za Crnogorce, posebno ne prema gostima. Crnogorski narodno da kažem, možemo se perčinati unutar naše kuće koliko god hoćemo, ali kada nam dođu gosti moramo voditi računa”.

**TAMARA NIKČEVIĆ, TVCG: “**A kako to objašnjavate?“

**MILO ĐUKANOVIĆ, PREDSJEDNIK CRNE GORE: “**Ja zaista mislim s jedne strane, da je to sastavni dio jedne tranzicione kulture, nazovimo je tako. Više puta sam o tome govorio, da ne dužim – tranzicija je jedan tektonski poremećaj, koji urušava jedan sistem vrijednosti. Urušio je i jedan sistem tradicionalnih, moralnih vrijednosti crnogorskog društva. Ja to vidim kao manifetsaciju toga. A drugo, to je sastavni dio ove frustracije. 30 godina učestvujete u političkoj utakmici, 30 godina nikako da pobijedite i sad se približava penzija. I odlazite u penziju, a pri tome niste ostvarili svoj cilj. Imate pravo na frustraciju, ali nemate pravo na nekulturu, nemate pravo da vrijeđate druge ljude. To je ono što nas negdje malo sve zajedno razočarava“.

**TAMARA NIKČEVIĆ, TVCG: “**Rekli ste, kad ste govorili o protestima, ako sam dobro razumjela, da su oni zapravo nastavak protesta iz oktobra 2015. i oktobra 2016. Za razliku od tih demonstracija, odnosno protesta na kojima je učestvovala SDP, ovoga puta, ne čini li Vam se da vrh te partije ipak pravi neku distancu i otklon od ovoga što se trenutno događa?“

**MILO ĐUKANOVIĆ, PREDSJEDNIK CRNE GORE: “**Dobro ste me razumjeli. Vidim kontinuitet između ovih i protesta između 2015. i 2016. Ponavljam Vam, svi imaju svoje specifičnosti. Uvažavam da danas na ovim protestima učestvuje i jedan broj ljudi koji su motivisani nekim svojim drugačijim interesima. Ali upozoravam da ko god da krene u neku svoju aktivnost, političku ili građansku, ako drži do sebe, mora voditi računa da ta akcija ne bude zloupotrijebljena za neke druge ciljeve, suprotne onima koje imamo kao pojedinci. Jednom riječju, može se pojaviti neki neodgovoran pojedinac u CG, kao što je pojavio pojedinac iz afere Atlas, može krenuti u neku svoju avanturu i potpuno samostalno, ne znam da li je ovaj, ali može krenuti potpuno samostalno, ali zar mislite da će ga ispustiit, da će propustiti priliku da ga zloupotrijebe protiv CG oni koji zapravo uvijek u zasjedi čekaju spremno da pokrenu novu kampanju protiv CG. Takvih je dosta i u regionu i na nekim malo udaljenijim geografskim adresama i o tome nam naravno svjedoči iskustvo iz 2016. Vraćam se na drugi dio vašeg pitanja koji se tiče iskustva sa SDP-om. Ja ne primjećujem, moram da vam kažem, razliku između politike SDP-a tada i danas. Činjenično je stanje različito. Tada je SDP ipak imao određenu političku težinu i uspio je da se prebaci preko cenzusa. Uspio je da održi status parlamentarne partije. Ako je suditi na osnovu jednog vrlo reprezentativnog uzorka, izbori u Podgorici 2018. godine, oni u međuvremenu upravo zahvaljujući politici koju želim da kvalifikujem u sljedećoj rečenici pogoršao svoj položaj. A to je politika koja zapravo nema nikakvu ozbiljnu ideološku osnovu. To je politika čija je jedina ideologija vlast. Dakle, oni su i tada 2015- 2016 željeli pošto-poto da budu dio nekog vladinog aranžmana koji nije izraz rezultata izbora. Dakle, oni su na temelju rezultata izbora imali svoj status u vlasti sve do kraja 2015. kada su nakon jednogodišnje otvorene političke destrukcije odlučili da izađu iz vlasti. Ali, veoma brzo im se učinilo veoma nepovoljnim da nisu dio Vladinog aranžmana. Onda su preko vlade izbornog povjerenja željeli da ostanu dio vlasti. Oni i danas, zajedno sa Demosom, zajedno sa Ujedinjenom Crnom Gorom, zajedno sa Urom koja kao što vidite lagano pravi otklon od Demokrata i pokušava da se pridruži ovom korpusu tzv. građanskih partija. Zajednička karakeristika ove četiri partije da teško da bi zajedno mogle da dođu do cenzusa, a kamoli pojedinačno. Ali svaka od njih ima istu ambiciju – da se formira kakva vlada izbornog povjerenja, kakva vlada izbornog jedinstva i ako bi kako moglo da potraje dovijeka. Dakle, da nema izbora jer oni na izborima, naravno nikad ne mogu preskočiti cenzus. Nego da budu dio nekog dogovorenog aranžmana i da odatle crpe one benefije koje ih jedino zanimaju. Zato sam vam kazao, ne vidim ja tu nikavu razliku u politici SDP-a. Nema tu nikakve ideologije, da ima ideologije koju je SDP pokušavao godinama da nam podmetne, a to je neka nepokolebljiva pripadnost crnogorskim nacionalnim interesima, pa molim vas. Pa ne bi valjda bili u ovim aranžmanima sa političkim partijama i savezima koji otvoreno promovišu anticrnogorske interese, koji otvoreno promovišu svoju antievropsku politiku, koji i dalje sjede kada se intonira crnogorska himna, koji su cijepali crnogorski Ustav u znak protesta protiv nezavisne CG. E, sada to legitimiše SDP. Dakle, da li onda možemo govoriti o nekoj evoluciji u politici te stranke? Pa ne“.

**TAMARA NIKČEVIĆ, TVCG: “**Petpostavljam da ste čuli da je tužilac Milivoje Katnić rekao da su protesti opozicije povezani sa činjenicom da se uskoro očekuju prvostepene presude optuženima za pokušaj terorizma. Je li Vi vidite tu neku vezu?“

**MILO ĐUKANOVIĆ, PREDSJEDNIK CRNE GORE: “**Da, apsolutno. Mislim da je glavni Specijalni tužilac potpuno u pravu. Među učesnicima protesta imate čitav konglomerat različitih političkih interesa. Jedan od važnih interesa je interes DF-a. To je interes koji oni žele da pobjegnu od odgovornosti nekih svojih čelnika za ono što se događalo u CG u oktobru 2016.“

**TAMARA NIKČEVIĆ, TVCG: “**Da, ali Vi ste tu pomenuli Vijesti i neke NVO kojima se ne sudi za pokušaj terorizma, ali koje su...“

**MILO ĐUKANOVIĆ, PREDSJEDNIK CRNE GORE: “**Zar mislite da je moguće pobjeći od te odgovornosti? Samo je pitanje dana. Odnekud se moralo krenuti, sad se krenulo od ovoga. Nema nikakve sumnje da svi oni koji su bili na tom vagonu, a daleko od toga da je bio samo DF, konačno neki od lidera DF-a su vrlo direktno prozvali neke od tobože nezavisnih medija u CG i prozivali su ih za konkretne cifre koje su dobili sa tog istog vagona sa kojeg je finansirana ta anticrnogorska politika u susret izborima u oktobru 2016. Dakle, ja mislim da je za CG, za zdravlje, da kažem crnogorske demokratije i crnogorske države jako važno da smo pokazali da smo u stanju da imamo jedan organizovan, regularan, demokratski odnos države prema toj pojavi koja se pokušala legitimisati i predstaviti građanima CG kao normlana. Pokušalo se izdaja nacionalnih interesa i plaćeničko služenje tuđim interesima predstaviti kao demokratski izbor. Kao demokratska opcija. E, dakle mislim da je država CG ovim procesom pokazala da ne prihvata to kukavičje jaje. Pokazala je, takođe, da ne želi da se vraća ni na onu praksu staru vjekovima, da se ovdje na drugačiji način obračunavamo sa onima koji rade protiv državnih interesa Crne Gore. Ne, ni jedno ni drugo. Nego da se prema tome uspostavlja jedan legalan odnos države kroz funkcionisanje pravosdnog sistema ove zemlje. Danas, kada smo već pred zakazanim završnim riječima u tom procesu i kada smo pred očekivanom prvostepenom presudom, naravno niko ne može ni pretpostaviti kakva će ona biti, ali očigledan je strah kod jednog dijela opozicije u CG od posljedica izricanja te prvostepene presude i ja mislim da se danas uzdaju u revoluciju. Dakle, danas se uzdaju u to da bi trebao da se dogodi neki zemljotres ili neka druga nepogoda ili da se dogodi revolucija kojom će biti srušen kompletan institucionalni sistem Crne Gore, ne bi li negdje izgoreo i arhiv Specijalnog državnog tužilaštva i ne bismo li na taj način izašli iz problema. Dakle, ko se uzda u to, tanki su mu argumenti. Od toga se ne može pobjeći. Mi smo danas u finalu, rekao bih jednog regularnog sudskog postupka. On će završiti onako kako mora završiti. Ja, zaista ne želim da pretpostavljam. Ne radujem se ničijoj krivičnoj odgovornosti, naprotiv. Najviše bih volio kad sudovi ne bi radili ništa i kad bi se svi mi ponašali odgovorno onoliko koliko se od nas očekuje. Ali ako neko sebi da za pravo da zarad nekog svog interesa tako brutalno gazi i po nacionalnim interesima i po drugim interesima građana CG, ugrožavajući njihovu stabilnost, građansku sigurnost, e pa onda s tim ne može biti kompromisa“.

**TAMARA NIKČEVIĆ, TVCG: “**Formalno gledano, proteste je pokrenula afera Koverat, koju je otvorio odbjegli tajkun Duško Knežević, budući da opozicione stranke danas Kneževića pozivaju „da se drži instragrama jer građane ne interesuju njegova naklapanja o prelaznoj vlasti“, kome je Duško Knežević danas, po Vašem mišljenu veći teret – vlasti ili opoziciji kojoj se on očito nameće kao politički lider?

**MILO ĐUKANOVIĆ, PREDSJEDNIK CRNE GORE: “**On je i danas i uvijek najveći problem sam sebi. Nije on problem ni opozicije ni vlasti“.

**TAMARA NIKČEVIĆ, TVCG: “**Govorite o Dušku Kneževiću?“

**MILO ĐUKANOVIĆ, PREDSJEDNIK CRNE GORE: “**Naravno“.

**TAMARA NIKČEVIĆ, TVCG: “**Ali, ipak meni se čini kad govorimo o aferama kroz koje je CG prošla u posljednjih 20 godina, Vi ste politički preživjeli i aferu Nacional i aferu S.Č., o pokušaju atentana na Vas 16.10.2016. pisali su svi svjetski mediji, govorili značajni političari, diplomate, počev od Majka Pensa, Borisa Džonsona... Meni se nekako čini da je ovo ipak najprljavija afera u novijoj istoriji CG. Zato što mi se čini da je jedan čovjek uspio da kupi ili korumpira gotovo kompletnu CG, i vlast i opoziciju i tzv. nezavisne medije, novinare, urednike i akademsku zajednicu... čime je, meni se čini srušio taj čuveni mit o Crnogorcima kao netpokupljivim ljudima. Kako Vama to izgleda sve?“

**MILO ĐUKANOVIĆ, PREDSJEDNIK CRNE GORE: “**Kada rangirate prljavštinu u svim tim aferama, moram reći da je konkurencija žestoka i ne bih nipošto zaboravio na one poruke koje je nosila afera S.Č. dirajući, rekao bih u neke od najvećih vrijednosti crnogorskog morala. Podsjetiću vas da smo tada imali groznu optužbu da se u CG prodaju živa bića, to je prvo. Drugo, da su u to upleteni neki ljudi koji bi morali imati posebnu odgovornost zbog svoje javne djelatnosti. Treće, što nipošto ne bi smjeli nikada zaboraviti da su se u finalu te afere ipak eksponirali neki tada renomirani međunarodni zvaničnici pod plaštom veoma važnih i uticajnih međunarodnih organizacija. Podsjetiću vas zvaničnice OEBS-a, gospođe Konrad iz Beča....

**TAMARA NIKČEVIĆ, TVCG: “**Nezaboravne...“

**MILO ĐUKANOVIĆ, PREDSJEDNIK CRNE GORE**: “Nezaboravne. Podsjetiću vas na one koji su tada u ime OEBS-a djelovali u Beogradu, kao predstavništvo OEBS-a za Srbiju i CG“.

**TAMARA NIKČEVIĆ, TVCG**: “14 ambasadora zapadnih zemalja...“

**MILO ĐUKANOVIĆ, PREDSJEDNIK CRNE GORE**: “Da, na sve ću vas to podsjetiti, jer će nas onda manje čuditi zbog čega se dio opozicije, dio medija i dio NVO sektora u CG ponašao tako kako se ponašao. Jer su smatrali da su sastavni dio neke važne i misteriozne međunarodne igre. A na kraju se, zapravo pokazalo da je to bila jedna užasno neodgovorna i neuspješna igra, jer na kraju je taj isti OEBS morao da posprema teren za sobom, tako što je evakuisao tu ženu, zvučnih inicijala S.Č. sa obećanjem da će uvijek biti uz pomoć OEBS-a dostupna pravosudnim organima CG, da bi nakon što je trebala da bude dostupna, mi dobili odgovor da oni ne znaju gdje se ona nalazi, iako svi jako dobro znamo da oni znaju gdje se ona nalazi, da su je oni izmjestili na tu adresu na kojoj se i danas nalazi i jednako tako dobro znaju da i mi znamo da su je oni tamo izmjestili i da je ona i danas tamo. Ali, dakle nikome nije odgovaralo da je vraća da ne bismo dobili sudsku presudu koja će veoma jasno i nedvosmisleno ukazati na odgovornost svih aktera. I naravno da ih ne zanimaju oni koji su bili akteri unutar CG, nego ih zanimaju oni sami, jer će na taj način pokazati da su znaveno ili neznaveno bili sastavni dio jedne prljave obavještajne igre protiv CG“.

**TAMARA NIKČEVIĆ, TVCG: “**Ali vratimo se ovoj aferi....“

**MILO ĐUKANOVIĆ, PREDSJEDNIK CRNE GORE: “**Vratimo se aferi. Dobro je da ste u vašem pitanju kazali da vam se čini. Ja mislim da vam se ne čini dobro. Dakle, ja mislim da nije tačno da je Duško Knežević uspio da korumpira crnogorsko društvo. Ja mislim da bismo morali da se vratimo jednoj ocjeni koju sam maločas rekao pominjući DF. Dakle, Knežević je očigledno čovjek prema vlastitom priznanju koji je počinio određene sumnjive poslove i koji je svjestan da je pod istragom i da je pred, vjerovatno optužnicom. Ponavljam, prema vlastitom priznanju na raznim političkim autoritativnim adresama u zemlji uključujuči i moju adresu, tražio pomoć da ne bude procesuiran. Nakon što je dobio logičan odgovor, da danas ne postoji taj politički autoritet koji će naložiti sudiji ili tužiocu da postupi ovako a ne onako, onda je odlučio da pobjegne iz CG, da svoj slučaj prebaci sa pravnog na politički teren...“

**TAMARA NIKČEVIĆ, TVCG: “**Da, ali se ne bježi baš tako lako sa takvim teretom i sa takvom optužnicom...“

**MILO ĐUKANOVIĆ, PREDSJEDNIK CRNE GORE: “**Ako me pitate kako je pobjegao, to je pitanje o kojem bi svakako mogli da razgovaramo, ali plašim se da ne bi mogao da vam dam onaj odgovor koji bi morali da crnogorskoj javnosti daju pozvaniji državni organi koji su možda nedovoljnom sihronizacijom doprinijeli da nastane jedan vakum u kojem je onaj koji je bio pred podizanjem optužnice i određivanjem pritvora ipak uspio da pobjegne. Ostavimo sad to za trenutak po strani. Dakle, on je odlučio da ode i on je odlučio da odatle pokuša da svoj slučaj predstavi kao slučaj političkog porgranika, da na taj način obezbijedi sebi zaštićen status u Londonu, jer kao što znamo zapadne demokratije, počev od britanske su vrlo osjetljive na pitanje politikog progona. Kada ni to nije uspio jer Interpol je u međuvremenu prihvatio potjernicu iz CG, dakle legitimisao je da tu nema nikakvog političkog progona nego da je tu u pitanju veoma sumnjiva djelatnost koja je očigledno podložna dejstvovanju određenih pravosudnih organa u jednoj evropskoj zemlji kakva je CG, on danas ima isti interes koji ima DF – da izgori arhiva Specijalnog tužioca. Dakle, revolucija. Revolucija u kojoj će se promijeniti vlast i u kojoj će se zaboraviti na pravosudnu odgvornost tog čovjeka. E, zbog toga razumljivo on danas ima potrebu da oblasti cijelu CG. Danas ne postoji niko, kao što vidite koga on nije pokušao da oblasti“.

**TAMARA NIKČEVIĆ, TVCG**: “Pobjeda je objavila da je ogroman broj ljudi iz CG upravo iz ovih djelova društva koja sam ja navela, ja sam se na to pozvala, kad sam ovo konstatovala, dakle, da je ogroman broj ljudi imao tzv. VIP kartice Atlas bake...izvinite, ako to nije korupcija, ja ne znam šta je“.

**MILO ĐUKANOVIĆ, PREDSJEDNIK CRNE GORE: “**Ne znam za VIP kartice Atlas banke, i za mene je objavljeno da sam imao neku VIP, objasnio sam da nije riječ...i ne znam šta donosi status VIP kartice. Dakle, kartica bankarska kakvu sam imao u Atlas banci imam i u drugim bankama. To je kartica koja vam omogućava da možete do određenog nivoa da potrošite putem upotrebe svoje kartice i da nakon toga to obavezno pokrijete. Nema nikakvog neograničenog računa. Te su kartce uglavnom na 20, 30 hiljada...“

**TAMARA NIKČEVIĆ, TVCG**: “Ovo su bili malo veći limiti...“

**MILO ĐUKANOVIĆ, PREDSJEDNIK CRNE GORE: “**Ja za to ne znam, ako takve kartice postoje znam sigurno da nikada nisam bio njen korisnik, zbog toga ne znam....“.

**TAMARA NIKČEVIĆ, TVCG**: “Ali ste gdina Kneževića nazvali revolucionarom. Meni je zanimljivo kako je mogao taj revolucionar, budući da tužilaštvo govori o ogromnim finansijskim malverzacijama koje mu se stavljaju na teret da je prevario jako mnogo ljudi. Šta to govori o društvu koje je dozvoljavalo da takav čovjek toliko godina to radi, na kraju šta to govori o vlasti , Vašoj vlasti, koja je toliko godina to tolerisala? Nije valjda da ste tek sad saznali...“

**MILO ĐUKANOVIĆ, PREDSJEDNIK CRNE GORE: “**Hajde da ipak odgovorim na oba aspekta ovog Vašeg pitanja. Ja mislim da je ta predstava koja se danas pokušava stvoriti o CG kao korumpiranom društvu zapravo, sastavni dio i da je to uradak one iste medijske mašinerije koja Duška Kneževića ili razne Kneževiće pokušava da zloupotrijebe za ostvarivanje sopstvenih ciljeva. Vratimo se realnosti, Knežević već odavno nije u glavnoj roli ove afere. To valjda primjećjujemo, je li tako? On je neko od koga se trebuje s vremena na vrijeme, kroz razne telefonske aplikacije iz CG ono što bi trebalo da saopšti da bi dodao kerozin onoj mašini koja ovdje sa svojom parapolitičkom suštinom....“

**TAMARA NIKČEVIĆ, TVCG: “**Opet se vraćate...“

**MILO ĐUKANOVIĆ, PREDSJEDNIK CRNE GORE: “**Naravno....da bi ta mašina mogla da se bavi tim svojim poslom ili bolje rečeno svojom opsesijom nasilnog rušenja vlasti“.

**TAMARA NIKČEVIĆ, TVCG**: “Gdine Predsjedniče, izvinite. Ali odakle ta prvo opsesija, a drugo odakle ta tolika moć tim parapolitičkim...jer to nije normalno, izvinite, to nije uobičajeno ni u jednoj zemlji čak regiona nemate slučaj jednog medijskog koncerna na koji Vi aludirate da ima baš toliku moć i toliku političku ambiciju. Otkud to?“

**MILO ĐUKANOVIĆ, PREDSJEDNIK CRNE GORE**: “Da li to postoji kao opsesija? Pa vjerujem da ne treba dokazivati. Potrebno je samo to ispratiti. Drugo, ta moć je nastajala kroz vrijeme. Nekada su se ovdje prodavali dosta dobri tiraži svih novina, nekada su ti tiraži bili po 20, 30 hiljada. Sad su dvije do tri hiljade, sad se nešto od toga kompezira preko portala, ali nedovoljno. Danas je potreba onih koji su sticali tu finansijsku moć pod jedan, da sačuvaju tu svoju moć i drugo, kada shvate da ne mogu da je baš sačuvaju bez političkog upliva, žele da je transformišu u svoju političku i društvenu moć. To je ta potreba da se pod plaštom tobože nezavisnog medija bude zapravo politički centar moći, centar odlučivanja. Drugo, mislim da su se raznim tehnikama, o tome sam govorio, da osnaže svoju moć ili da prebrode ovo krizno vrijeme. Djelimično su to bili aranžmani na štetu države. Da li treba da vas ja podsjećam da ih je njihov partner, njemački koncert Vac napustio sa preciznom optužnicom koja je napisana kao da je pisao državni tužilac, da su napustili to partnerstvo zbog dvojnog knjigovodstva i utaje poreza. Drugi model je bio kroz razne milosti koje im je vlast davala, zahvaljajući, ja vjerujem, časnoj namjeri u svim periodima. A to je da u jednoj malenoj zajednici, u jednoj nedovoljno moćnoj ekonomiji stvorimo uslove za medijski pluralizam. Jer, siguran sam da i sa ovim deformitetima koje vidimo na medijskoj sceni jedino nepovoljnije od toga je ukoliko imamo neki medijski monopol. Dakle, to je, takođe, vrlo zloupotrebljavano. Zloupotrebljavana je i treća okolnost, kao što znate to je osjetljivost posebno evropskih institucija u odnosu na potrebu nezavisnosti medija i medijskog pluralizma. Tako da su se ozbiljne donacije sa ranih mjesta generisale koje su obezbjeđivale potporu takvoj uređivačkoj politici koja je u osnovi kreirala sliku o Crnoj Gori kao o društvu zla. Ja mislim da zahvaljujući tome i zahvaljujući takvoj podršci, takvim interpretacijama je i glavni akter afere Atlas uspio da formira utisak o kojem ste vi govorili. Drugi aspekt na koji želim da skrenem pažnju, a takođe je sadržan u Vašem pitanju – šta je država radila? Već sam odgovarao i zbog toga ću ovdje biti kratak. Znate, ovdje zaista moramo da primijetimo da je riječ o nekim vrlo novim i sofisticiranim fenomenima. Dakle, nije ovo pogodilo neko srednjevjekovno društvo u CG. Sjetimo se ogromne afere u Americi sa ogromnom finansijskom prevarom teškom milijarde, sjetimo se takvih sličnih prevara, finansijskih, bankarskih slomova, i u Evropi i u Americi, ne zna im se broja od 2008. do danas. Ja zaista ne želim sada da na bilo koji način aboliram niti državne organe za nedostak kompetentnosti i pažnje prema nekom eventualno nezakonitom ponašanju, niti želim da sudim da li je kompletna istorija biznisa Duška Kneževića prevara. Ali, jednako tako želim da upozorim da već od 2015. Centralna banka ima zavedene mjere pojačanog nadzora...“

**TAMARA NIKČEVIĆ, TVCG: “**Da, ali je ispalo da je problem nastao onog trena kada ste obaviješteni da ste Vi bili, to ste govorili u Ukrštenim riječima...da ste bili ustvari predmet pokušaja jedne prevare i da ste o tome razgovarali sa ambasadrokom UAE...“

**MILO ĐUKANOVIĆ, PREDSJEDNIK CRNE GORE**: “Ja sam tada veoma jasno kazao da sam tada nakon tog i nakon saznanja o pokušaja prevare azerbejdžanskog partnera shvatio da za sagovornika imam čovjeka koji mu je...“

**TAMARA NIKČEVIĆ, TVCG: “**Tek ste tada to shvatili?“

**MILO ĐUKANOVIĆ, PREDSJEDNIK CRNE GORE**: “Zaista tada. Dakle, da imam za sagovornika čovjeka kojem je prevara postala njegova poslovna filozofija. Da li je tako bilo i ranije, a ja bio nepažljiv? Možda, ne znam. Ne bih rekao. Da mislim da se i u ovom može i da će se potvrditi nešto što je iskustvo iz sloma nekih drugih uslovno rečeno biznis imperija u regionu, gdje se jedan broj ljudi, rekao bih, vrlo solidno bavio biznisom u jednom periodu liberalizacije balkanskih društava i tako dalje, ali da su onda uslijedile krizne godine. I da se tu pokazao taj fatalni nedostatak iskustva naših ljudi iz biznisa, balkanskih biznismena da povlače nužne poteze koje se povlače u godinama krize. Nakon što su počeli da zapadaju u nerješive probleme, nakon što su nastavili da budu zarobljenici svojih nekretnina, istovremeno su zapravo postali taoci bankarskih kredita čiji je taksimetar samo kucao, gutao njihove nekretnine...“

**TAMARA NIKČEVIĆ, TVCG: “**Ali šta im je zajedničko...?“

**MILO ĐUKANOVIĆ, PREDSJEDNIK CRNE GORE:** “...Onda su oni tražili spasenje u nezakonitosti“.

**TAMARA NIKČEVIĆ, TVCG: “**Šta je zajedničko svim tim ljudima o kojima govorimo? Pa zajedničko im je valjda da su taj kapital koji su zaradili zaradili pored ostalog zahvaljujući činjenici da su bili bliski sa vlastima“.

**MILO ĐUKANOVIĆ, PREDSJEDNIK CRNE GORE: “**Ne bih se tu mogao složiti sa Vama. Ja ne mislim da je, recimo, u ovom slučaju Kneževiću i nekim drugim ljudima ovdje bliskost vlasti donijela neke privilegije kojima su oni sticali kapital. Ja sam vam maločas kazao. Mi smo 90-ih godina ušli u jedan proces koji je porces tranzicije. To je proces u kojem se, kao što sam kazao, mijenja sistem vrijednosti. Nema više društvene svojine ide se u privatizaciju, nema više komunističke partije ide se u politički pluralizam. U tom metežu, a to je najtačnije zvati metežom, ne samo u CG, nego svuda u Centralnoj, Istočnoj Evropi gdje se događalo, ne profitiraju najbolji, ni najvredniji, ni najpametniji ni najpošteniji. Najčešće profitiraju najvještiji. Imate onu čuvenu, ja bih ga nazvao čak iskustvom, karakteristika intelektualaca je da sa rezervom gledaju na određene procese, da malo poduže ostaju na tribinama, analizirajući neke procese. A ti procesi teku, i u te procese se neko uključuje i dok se intelektualni uključe neko se drugi već uključio. To ne znači da se uključujemo na nezakonit način, to znači da se uključujemo po pravilima koje je to društvo definisalo. Prihvatio bih Vašu kritiku da je Knežević bio privilegovan ako je neku imovinu stekao u CG zahvaljujući bliskosti vlasti po netransparentnoj proceduri. Ali ja za to ne znam. Možda bih danas mogao u skladu sa crnogorskim mentalitetom da budem dovoljno ogorčen da mu pripisujem i što mu ne pripada. Ne, ja ću vam reći ne znam za to. Dakle, ja mislim da je imovinu sticao u zakonitim procedurama. A šta je zapravo zajednička karakteristika? Nedoraslost biznisu. Dakle, veoma sam snažno kao Predsjednik vlade podsticao domaću biznis zajednicu da učestvuje u biznis procesima. Zašto? Zato što nijesam vjerovao da je budućnost CG da strani investitori ovdje obave kompletan posao i da kompletna CG budu najamni radnici kod stranih investitora, nego sam želio da podstaknemo domaće biznismene. Ali, kao što znate ne možete ih vi stvoriti preko noći. Ne možete u društvu u kojem su se generacije rađale da bi služile državi, da bi služile vojsci i policiji, sada kada više ne treba da se služi vojsci i policiji jer smo nekim krupnijim političkim tekovinama postali dio NATO-a i učvrstili svoju bezbjednost, danas kada ti ljudi treba da pronađu interes i inspiraciju da se obrazuju za biznis i da na taj način preuzimaju odgovornost za svoju i budćnost svoje porodice, misle da to može preko noći. Ne. Prema tome, da li smo mi imali neku skrivenu armiju talentovanih i sposobnih biznismena da obave posao u tranziciji. Ne. Da li su ih imale neke druge države u okruženju? Ne. Šta se dogodilo sa Todorićem? Šta se dogodilo sa renomiranim, za balkanske uslove, biznismenima u Beogradu? Dogodilo se isto. Nastupila je kriza i oni nijesu razumjeli ono što su pravila krize. Nisu se ponašali u skladu sa imperativima krize. E kada su zapali u probleme, onda su, plašim se, počeli da se spašavaju na način koji nije zakonit. I onda su se, naravno, kao posljedica suočili sa dejstvovanjem pravne države“.

**TAMARA NIKČEVIĆ, TVCG: “**Rekli ste da Duško Knežević nije Vaš prijatelj. Ja moram da Vam kažem, sve dok nisam vidjela vašu zajedničku fotografiju iz jednog mondenskog ljetovališta, ja sam vjerovala da se na porodične odmore odlazi isključivo sa prijateljima. Vi nemate tako striktna pravila ili?

**MILO ĐUKANOVIĆ, PREDSJEDNIK CRNE GORE: “**Imam. Imam ista pravila kao i Vi i ne samo na porodične odmore, nego ni na ona kratkotrajna druženja od nekoliko sati, bez izuzetka, odlazim ili izlazim sa prijateljima. Vjerujem da kao i ja, da ste i Vi možda nekad u životu imali takav sticaj okolnosti da se u društvu sa vama obrete i neko ko vam nije prijatelj, ko je sticajem okolnosti prijatelj sa nekim ko je zaista vaš prijatelj i sa svojim prijateljem sa kojim ste izlazili i putovali i sa kojim i danas izlazite i putujete. Ali, dakle, dogodi se situacija u CG još i češće, znate za tu sklonost crnogoraca da budu pošto-poto blizu vlasti, pa se onda dogodi da imate, da fotografija za koje sam zaista mislio da je sastavni dio kulture, da su, da kažem, neka intimna tekovina i da to nije nešto sa čim se maše, a posebno ne sa čim se maše sa željom da nekome nanesete štetu. Toliko o tome. Dakle, iz svakog takvog iskustva izvučete nauk. Žao mi je što je uvijek nauk na neki način dodatno restriktivan, što vas upućuje na zaključak da treba da budete još oprezniji u komunikaciji sa bilo kim. Možda vas to u finalu odvede u potpunu samoću. Ne bih želio to nikako, nisam želio to sebi da dozvolim. Nikako. Jer kao što rekoh sa 27 godina sam postao dio vlasti, nisam bio neko ko je prihvatao ono što su možda bila pravila mojih prethodnika u vlasti u CG, da se dominantno moj život svodi na posao i na kuću, nego sam valjda i zbog te dobi želio da nekako živim i sa tim dopunskim sadržajima koji su nekako primjereni generaciji ili generacijama kroz koje sam ja prolazio obavljajući državni posao. E pa, onda vam se porode i ovakvi problemi. Da li ovo, da kažem, sem negativnog ličnog iskustva svjedoči o još nečemu? Svjedoči. Mislim da smo negdje vjerovali da je ova tranziciona kultura zapravo ukazala na nešto što bismo mogli nazvati morlanim dnom ili donjom granicom neke moralne pristojnosti u crnogorskom društvu kao jednom od tranzicionih društava. Ali, uvijek se iznenadimo da se može i dalje ponirati....“

**TAMARA NIKČEVIĆ, TVCG**: “Zato sam Vam ja govorila o prljavosti ove afere. Duško Knežević najavljuje nove kompromitujuće snimke koje će pustiti uskoro. Da li se Vi lično plašite nekog snimka i da li kao partija možda imate neku bojazan u tom smisli“?

**MILO ĐUKANOVIĆ, PREDSJEDNIK CRNE GORE: “**Ne. Već sam kazao da ne. Dakle, nemam zaista razloga da se ničeg plašim. Da sam imao razloga da se nečega plašim imao sam blagovremeno upozorenje da će čovjek koji očekuje da mu pomognete mimo onog što je zakonito...dakle, imao sam upozorenja da će krenuti u neki svoj rat, uključujući ovakav repertoar i uprkos tome nisam ni pomislio ni jednog trenutka da to treba predupređivati. Naprotiv, učimo se svi da imamo i ovakvih iskustava. Neprijatno je, dozlaboga, ne bih vam vjerovatno zvučao iskreno kad bih vam kazao divno je. Nije divno, ali učimo se i ovakvim iskustvima, učimo se i tome da danas zahvaljujući modernim tehnologijama je nešto moguće izrežirati, napraviit neki video uradak ili neki audio uradak...“

**TAMARA NIKČEVIĆ, TVCG: “**Jer pravite sad otklon od neke...?“

**MILO ĐUKANOVIĆ, PREDSJEDNIK CRNE GORE: “**Ne, uopšte. Govorim samo o tome da je očigledno ideja onih koji na ovakav način vode ovu aferu da pošto - poto proizvedu neku senzaciju. Kao što vidite, zapravo se ta senzacija priziva svo ovo vrijeme. Nema senzacije, nema za to razloga nikakvog ni za kakav strah“.

**TAMARA NIKČEVIĆ, TVCG: “**Ali kad govorite da oni koji vode ovu aferu, cijelu ovu aferu ne možemo da posmatramo posebno od ovih protesta o kojima smo govorili. Dakle ako ste povezali proteste iz 2015, 2016. i ove dana, ko dakle, a znamo da su ti napadi bili i anti NATO, i anti zapadni i proruski, koja je to sila koja stoji danas iza ovih protesta? Je li hoćete to da kažete ili sam Vas posebno razumjela?“

**MILO ĐUKANOVIĆ, PREDSJEDNIK CRNE GORE: “**Ne, ne ja mislim da sam tu bio veoma precizan. Ja sam Vam kazao, ovi protesti su politički kada je Crna Gora u pitanju...“

**TAMARA NIKČEVIĆ, TVCG: “**A da li ima neka sila vani?“

**MILO ĐUKANOVIĆ, PREDSJEDNIK CRNE GORE: “**Reći ću Vam. Protesti su politički. Motorna snaga ovih i brojnih prethodnih protesta je ova parapolitička struktura oličena u čelnicima određenih medija u CG i NVO sektora. Oni su ta pokretačka snaga koja uvijek animira i opoziciju, dio opozicije ili opoziciju u cjelini. I to je taj domaći dio tog političkog cirkusa. Već sam vam kazao da postoje uvijek u zasjedi spremni oni koji će prihvatiti za svog, svakog ko navodi vodu na njihovu vodenicu i ko djeluje protiv interesa CG“.

**TAMARA NIKČEVIĆ, TVCG: “**Možemo li ga imenovati, možemo li definisati ko je, pretpostaviti...“

**MILO ĐUKANOVIĆ, PREDSJEDNIK CRNE GORE: “**Da li mislite da je to potrebno raspričavati? Da li zaista vjerujemo da je ideja velikodržavnih nacionalizama mrtva na Balkanu? Ja mislim na to. Ako smo možda i mislili do ovih posljednjih sada obnovljenih ideja oko korekcije granica po etničkim kriterijumima da smo porazili velikodržavnu politiku na Balkanu, valjda smo sada dobili veliku opomenu. Ja zaista mislim da se od 90-ih na ovamo strateška politička bitka na Balkanu vodi na istom frontu. 90-ih ste imali tu ideju da treba napraviti monoetničke i monovjerske države, da treba korigovati granice. Sjećate se crtanja na salvetama novih granica, da treba napraviti veliku Srbiju, proširenu veliku Hrvatsku, veliku Albaniju...“

**TAMARA NIKČEVIĆ, TVCG: “**Ali novina je što iza toga danas stoje neke zapadne zemlje“.

**MILO ĐUKANOVIĆ, PREDSJEDNIK CRNE GORE: “**Upravo sam htio da dođe do toga. Dakle, i kada smo pomislili da je ta ideja poražena, pokazuje nam se da je ta ideja izgubila bitku, ali da nije mrtva. Danas se u nekoj drugoj, malo preoblikovanoj verziji osnažila ona ideja Dobrice Ćosića o humanom preseljenju. Dakle, danas se građani ne bi selili sa Kosova u Srbiju ili iz Srbije u Kosovo, nego bi se korigovale granice. Ali je poruka ista, poruka je fatalna. Poruka je da multietnička demokratija na Balkanu nije moguća. I mi se vraćamo na te katastrofalno retrogradne teze iz 90-ih. Razlika je, kao što ste kazali ogromna. Da je neko 95-e, 96-e u vrijeme Dejotnskog sporazuma pomenuo ovakvu ideju ja mislim ne da se ne bi sa njim polemisalo nego bi odmah dobio ludačku košulju. Danas, kao što vidite se malo modifikovana, ta ideja prihvata u određenim međunarodnim centrima. Znate, dugo vremena je važila teza da su ljudi na Balkanu kratkog pamćenja. Danas dobijamo potvrdu da nijesu samo ljudi na Balkanu kratkog pamćenja. Dakle, na sreću mi u CG, rekao bih, ne samo u CG imamo među živim političkim akterima ljude koji su jednako tako bili aktivni i u 90-im i koji ne razmišljaju i ne prave paralele sa 90-im na bazi literature, nego na bazi svježih sjećanja. Tada smo, ako se sjećate snažno vjerovali u CG u multietničku demokratiju. Sjetite se da je Medlin Olbrajt tada govorila kao o oazi multietničke demokratije. Nije to bilo jednostavno, u vrijeme kada su svuda oko nas vođeni ratovi zbog vjerskih i nacionalnih razlika, pa smo onda živjeli u jednom vremenu u kojem je izgledalo da je ta ideja multietničke demokratije pobijedila, da bi sada opet je doveli pod znakom pitanja. Dakle, ja zaista mislim da je ovdje riječ o mnogo dubljim političkim i društvenim procesima, nego što su crnogorski i nego što su balkanski. I ovo što smo maločas opisali, nijesu samo autentični procesi u našem regionu. Pogledajte šta se dešava u Evropi, pogledajte koliko je Evropa krenula udesno, pogledajte koliko su osnažile nacionalne partije, pogledajte koliko su u međuvremenu u određenim evropskim demokratskim državama ojačale partije sa fašističkom ili profilacijom ideološkom vrlo bliskom fašističkom, pogledajte koliko to urušava ideju ujedinjene Evrope. Jer, očigledno pobjeđuju snage nacionalne samodovoljnosti i zatvorenosti svake od nacionlanih država i unutar Evrope, a posebno u odnosu prema vanevropskom okruženju. Dakle, ja se plašim da smo negdje u jednoj vrlo delikatnoj političkoj fazi, ne samo u regionu, nego i u Evropi i na globalnoj sceni i plašim se da ponekad to znamo da previdimo iz ove naše perspektive. Plašim se da smo skloni tome da ne razumijemo širu sliku. Moramo razumjeti da se ništa ovdje ne događa mimo svijeta. Ovdje se događa manje više mjerna refleksija onoga što se događa na nekom širem, političkom i društvenom.

**TAMARA NIKČEVIĆ, TVCG: “**Ali kada je riječ o razgraničenju Srbije i Kosova, postoji li mogućnost, postoji li tu opasnost neka po CG. Direktno Vas pitam. Dakle, da li dva najbrojnija naroda na Balkanu - Srbi i Albanci, u slučaju da se dogovore, da li može doći do neke „saradnje“ velikosrspkog i velikoalbanskog nacionalizma na štetu CG? Pitam Vas u kontekstu izbora u opštini Tuzi“

**MILO ĐUKANOVIĆ, PREDSJEDNIK CRNE GORE: “**Doći ćemo do izbora u Tuzima, da se još trenutak zadržimo na ovom opštem niovu. Ne postoji nijedan toliko autonoman sistem i mnogo moćniji nego što je CG koji bi mogao da kaže, znate na nas se ne može preliti ništa što se događa u našem okruženju. Ali, takođe, ni da ne pospješujem paranoju. Jesmo li mi ona CG koja je 90-ih ovdje sačuvala mir tada kada ga nigdje nije bilo? Jesmo. Prema tome, da li je moguće da se razviju neki nepovoljni scenariji kod nas? Znate, to u dobroj mjeri zavisi od nas, u dobroj mjeri od naše odgovornosti, i od naše sposobnosti i istrajnosti da čuvamo svoju stabilnost, svoj multietnički sklad i da čuvamo svoju evropsku perspektivu. Ako budemo imali jednu konzistentnu državnu politiku, jednu jasnu viziju i ukoliko budemo imali dovoljno hrabrosti da odolijevamo problemima koji će se porađati na putu ostvarenja te vizije, ja sam optimista. Hajde da napravimo opet paralelu, djelovaće ubjedljivo. Znate, ja sam bio na čelu državne politke koja je otvorila pitanje nezavisnosti. Ja sam bio, takođe na čelu državne politke koja je otvorila to pitanje pripadnosti evropskoj i ervoatlanskoj zajednici. Nemojte ni slučajno da pomislite da nijesam bio svjestan u kakav osinjak diram. Elementarno poznavanje crnogorske istorije upućivalo je da te teme nijesu jednostavne u crnogorskom ambijentu“.

**TAMARA NIKČEVIĆ, TVCG: “**Nisu popularne...“

**MILO ĐUKANOVIĆ, PREDSJEDNIK CRNE GORE: “**Nijesu popularne i da ćemo sigurno naići na oštar otpor tome. Znate, umjesto da promovišem državnu politiku koja će demagoški, licemjerno, populistički kazati - nemojte da idemo u tom smjeru zato što imamo pretpostavljeno veliki otpor crnogorske javnosti, ja sam kazao drugačije. Ne, građani CG su nam dali mandat da ih vodimo u onom smjeru u kojem mi mislimo da treba i naravno za godinu, dvije, tri ili četiri će nam suditi na izborima. Imali smo kad da se okliznemo, da dobijemo po prstima i za politiku nezavisnosti i za politku integracija EU i NATO. Pa nijesmo dobili. Naprotiv. Rekao bih da smo jednu makar djelimičnu emancipaciju crnogorskog društva u mjeri u kojoj je crnogorsko društvo pokazalo spremnost da se odrekne izdržavanja sa strane, da se odrekne da uz to izdržavanje dobije imperativ da slijedi tuđe nacionalne interese umjesto da artikuliše svoje, i da se uzdigne do nivoa samopoštovanja i dostojanstva da odgovorno vodi svoju državnu politiku i do niova da razumijete širu sliku, da razumijete kuda idu matični tokovi evropske i globalne politike. Mi smo to uradili. E, sad me pitate da li smo spremni to i dalje da radimo i da li će to biit dovoljna brana ovim destruktivnim porcesima koji se događaju? Ja mislim da hoće. Ali znate, jako je važno da mi tu budemo postojani. Da mi se tu ne kolebamo oko vizije. Ovo sve o čemu mi pričamo je navođenje CG da se pokoleba oko vizije. Da li mislite da mene treba ubjeđivati da u crnogorskom društvu nije sve idealno? Pa ne treba. Ako neko zna sve deformitete u crnogorskom društvu ili dobar dio deformiteta, znam ih ja. Mogao bih sad da vam pričam danima o njima. I ova kritička javnost koja je okrenuta i prema meni ne zna, vjerujte mi ni 50% onoga što ja primjećujem kao deformitete. Ali za razliku od onih koji idealizuju uopšte stanje u našem ili bilo kom društvu, ja sam čovjek koji uvijek sebi postavlja da kažem neka realna i otrježnjujuća pitanja. U redu, ovo su slabosti. Ali, dakle i te slabosti nas upućuju na zaključak da mi nijesmo došli do cilja slučajno, jer bilo bi zaista iluzija vjerovati da u 12 godina nezavisnosti možete da premostite vjekove zaostajanja. Osnovno pitanje nije da li smo došli do cilja, nego jesmo li mi na dobrom kolosjeku? Dakle, da li smo potvrdili da smo odgovornim čuvanjem mira i multietničkog sklada, odgovornim upravljanjem stabilnošću, odgovornom obnovom nezavisnošću, odgovornim putem CG ka NATO članstvu i EU, jesmo li mi pokazali da smo na dobrom putu? Ja mislim da jesmo. Da li se na tom putu događaju deformiteti? Da. Da li je potrebno te deformitette otklanjati? Da. Ali da li se ti defomiteti otklanjaju anarhijom i rušenjem institucija? Pa valjda zaboga ne“.

**TAMARA NIKČEVIĆ, TVCG: “**Da li jedan od deformiteta, ovo što sam pomenula, nisam slučajno pomenula, velikoalbanski nacionalizam i nisam slučajno pomenula Tuzi...kako je Vama izgledalo to što je izazvalo određene reakcije u dijelu javnosti, te zastave Oslobodilačke vojske Kosova? Ko tu ustvari u simboličkom smislu koga oslobađa i od čega?“

**MILO ĐUKANOVIĆ, PREDSJEDNIK CRNE GORE: “**Hajde da i to stavimo u ovaj kontekst o kojem smo maloprije govorili. Dakle, očigledno je da su danas u modi, ne samo u CG, nego na mnogo širem, prostoru nacionalne ideje. I to vidimo da je danas karakteristika i zrelih evropskih demokratija, ne samo CG. Prema tome došao je, uslovno rečeno istorijski trenutak kada su Tuzi dobile status nezavisne opštine i kada su nacionalne partije stvarajući koaliciju nacionalnih partija osjetile šansu da preuzmu odgovornost za upravljanje tako formiranom opštinom. I sve je to legitimno. Dakle, kao što su drugi dio priče i greške vladajuće koalicije na državnom nivou, zašto možda nekim svojim proaktivnijim politikama u susret predizborne kampanje i tokom same kampanje nijesu napravile neki korak više da predstave svoje prednosti i superiornost svoje političke ponude u odnosu na zavodljivu koaliciju nacionalnih partija. Pa ipak, tako je kako je. Imali smo regularan proces, i ovu priliku koristim da čestitam koaliciji albanskih partija na tome što su preuzeli odgovornost za upravljanje Tuzima i da izrazim nadu da će to upravljanje novom opštinom zapravo biti novi prilog crnogorskoj multietničkoj stabilnosti. Da li se u onome što su slike sa te proslave pobjede može registrovati nešto što svakako nije najpohvalnije i nije afirmativno, pretpostavljam ni za koga, uključujući i pobjednike na tim izborima? Ja mislim da da. Da li sada tome treba dati neki veliki značaj i poslati poruku o ugroženosti crnogorske države? Ne. Ja mislim da je to gruba krajnost i da to sada otvara prostor za one koji su antialbanski raspoloženi ili koji bi željeli da pošalju poruku multietnička demokratija je glupost i treba da se svi svrstamo u nacionalne torove i da gradimo CG...“

**TAMARA NIKČEVIĆ, TVCG: “**Pa je li poslata takva poruka sada?”

**MILO ĐUKANOVIĆ, PREDSJEDNIK CRNE GORE: “**Ja sam u određenim političkim komentarima ovog događaja prepoznao i takve poruke. Što se tiče vladajuće koalicije, mislim da je poslala jasnu političku poruku – to nije primjereno, to nemate potrebe da radite, jer ovo je zemlja u kojoj su Albanci svo vrijeme imali sigurnost i prostor za maksimalnu nacionalnu afirmaciju. Drugo, ovo je zemlja koja je bila pribježište za gotovo 100.000 Albanaca 1999. godine. Prema tome ovo je bio njihov dom. Nemojte ovdje da oslobađate CG od bilo koga. To je jasna politička poruka. Mislim da na tome treba stati. Ne treba dozvoljavati da se sada na tragu, da kažem nekog pojedinačno neodgovornog ponašanja eventualno raspiruje neko raspoloženje koje bi bilo usmjereno na ove ili one manjinske grupe. Znate, i na našim proslavama, mislite li da tu sve pršti od demokratije, da li mislite da sve pršti od nacionalne tolerancije…”

**TAMARA NIKČEVIĆ, TVCG: “**Mislite li na proslave DPS-a ili…?

**MILO ĐUKANOVIĆ, PREDSJEDNIK CRNE GORE: “**Pa na proslave pobjedničke, DPS-a, vladajuće koalicije…Ne relativiziram, primjećujem. Ali mislim da je problem tog obima da na njega treba politički ukazati i mislim da je to za sada dovoljno”.

**TAMARA NIKČEVIĆ, TVCG: “**Šta Vi mislite u kojoj mjeri je pobjedi Albanskog foruma doprinijela otvorena podrška predsjednika Hašima Tačija i premijera Edi Rame?”

**MILO ĐUKANOVIĆ, PREDSJEDNIK CRNE GORE: “**Kazao sam Vam da su razni faktori tome doprinijeli. Dakle, i ovaj osjećaj….”

**TAMARA NIKČEVIĆ, TVCG: “**Je li Vas to iznenadilo?”

**MILO ĐUKANOVIĆ, PREDSJEDNIK CRNE GORE: “…**Osjećaj istorijskog trenutka, a rekao bih i jedna značajna mobilizacija Albanaca iz regiona, iz dijaspore. Imao sam priliku da te predstavnike dijaspore sretnem uoči izbora u Tuzima…”

**TAMARA NIKČEVIĆ, TVCG: “**Imate dobre odnose…?”

**MILO ĐUKANOVIĆ, PREDSJEDNIK CRNE GORE: “**Jeste. I naravno imam dobre odnose i sa ljudima koji vode Albaniju, Kosovo. Dakle, uvijek se kao CG trudimo da se ni na koji način ne uplićemo u političke procese drugih država. Svaka moja poruka crnogorcima u drugim državama, a posebno regiona - kažite ako imate neki problem, kao državna politika ćemo se založiti za takav tretman crnogorske manjine u toj zemlji koji će značiti čuvanje njihovog dostojanstva, ravnopravnosti, prava po evropskim standardima, ali vaša je obaveza da budete lojalni državama koje ste vi odabrali kao svoj dom. Ne mogu vas ja sad savjetovati da budete destruktivni prema tim državama, niti ja treba da poručujem koga u tim državama treba izabrati za vlast. Neka izaberu to građani tih država. Ustežem se od preporuka crnogorskim biračima u bilo kojoj državi. Ovdje smo imali takve preporuke. U redu, to je neka nova praksa. Neću da isključim da je i to malo doprinijelo ovakvom ishodu. Ali, ponavljam proces je bio demokratski, u tom demokratskom procesu smo dobili pobjednika i taj pobjednik sa srećom preuzima obavezu upravljanja Tuzima. Ono na što bih želio da skrenem pažnju, zanimljivo je kao kuriozitet – naša vladajuća koalicija sa državnog nivoa – mi, Bošnjaci i SD znate za koliko smo glasova izgubili vlast i prešli u opoziciju?”

**TAMARA NIKČEVIĆ, TVCG: “**Za koliko?”

**MILO ĐUKANOVIĆ, PREDSJEDNIK CRNE GORE: “**Za jedan glas. Dakle, naknadno prebrojavanje je potvrdilo da je jedan glas nedostajao. E, sad zamislite koliko priča opozicije drži vodu o kontrolisanim i namještenim izborima u kojima smo mi izgubili vlast za jedan glas. Ili zamislimo zajedno kako bi izgledala priča opozicije da smo kojim slučajem za jedan glas dobili. Dakle, jedan glas je nedostajao. Jedan glas da smo imali više mi, a manje Demokrate CG, odnosno tada bi bio 16:16 i tu bi se vjerovatno moralo ići u ponavljanje izbora. Umjesto toga, mi smo se preselili u opoziciju zbog tog jednog glasa i nema nikakvih problema sa tim. Dakle, ja zaista ne mislim da je tačna predstava o tome da je spas za CG ukoliko DPS kontroliše svaki punkt vlasti. DPS, zajedno sa svojim koalicionim partnerima ima vlasti više nego dovoljno”.

**TAMARA NIKČEVIĆ, TVCG: “**To Vam vjerujem”.

**MILO ĐUKANOVIĆ, PREDSJEDNIK CRNE GORE: “**Mi vršimo državnu vlast, vršimo vlast u više nego dvije trećine opština. Prema tome, ljudi izvolite, odabrali ste. Ovo je vaš politički izbor, pokažite vrijednost svojih ideja i svojih ljudi u predstojećem četvorogodišnjem periodu”.

**TAMARA NIKČEVIĆ, TVCG: “**Gospodine Predsjedniče, razgovor smo počeli Njegošem i Vašim govorom maja 2006. godine tim citatom “pokoljenja djela sude”, kao jedna od najmarkantnijih figura crnogorske moderne istorije, kao državnik koji je Crnu Goru uveo u NATO, koji je prije toga vratio državnost, koji je zaista sačuvao mir u ovim godinama koje su za nama, ali i kao ličnost čiji su politički vijek pratile i neke kontroverze, šta mislite, jeste li razmišljali nekada o tome kako će o Vama suditi pokoljenja? Da završimo Njegošem.

**MILO ĐUKANOVIĆ, PREDSJEDNIK CRNE GORE: “**Prije svega, hvala na ocjenama sadržanim u vašem pitanju i ajde da se našalimo…”

**TAMARA NIKČEVIĆ, TVCG: “**To su činjenice”.

**MILO ĐUKANOVIĆ, PREDSJEDNIK CRNE GORE: “**Ako bi istoričarima bilo dostupno i ovo vaše pitanje, ja ne bih se plašio tog suda istorije. Kazao sam, da se našalimo malo na kraju razgovora. Iskreno, nikada nijesam mislio o istorijskim dometima onog što sam radio, iz vrlo jednostavnog razloga. I to će vam izgledati, pretpostavljam iskreno i pragmatično. Dakle, samo nabrajanje svih tih kriznih momenata kroz koje smo prošli govori da u ovih 30-ak godina bavljenja državnom politikom, ne da nijesam imao mirne godine, nego najčešće nijesam imao mirnog dana. To vam ne ostavlja prostor da sada, blagovremeno pišete svoju biografiju, svoje memoare, da nijansirate svoju poziciju u nekoj istoriji…Ne. Išao sam najčešće, iz problema u problem zajedno sa ljudima sa kojima sam upravljao crnogorskim državnim interesima i crnogorskim poslovima državne politike, trudeći se da uvijek tu pronađem neko njabolje moguće rješenje, pri čemu sam uvijek znao da je jako važno da imate jasnu viziju. Ukoliko nemate jasnu viziju, onda ćete se vrtjeti u krug. Dakle, taktiziraćete, vrtjeti se u krug, izgubićete osnovnu nit i smisao bavljenja javnim poslom. Uz jasnu viziju, čini mi se da smo svo ovo vrijeme pokazali da smo imali odlučnost da uklanjamo barijere i da idemo ka toj jasnoj viziji. Dakle, istorija će kao i uvijek neprikosnoveno objektivno svakog postaviti na svoje mjesto. I šta god ja o tome mislio, šta god moji kritičari o tome mislili, svako će naći svoj redak u nekoj budućoj istoriji koja će opisivati Crnu Goru na prelazu XX u XXI vijek. Dozvolite da kažem, i time zaključim neki svoj subjektivni stav - ne zebem od tog suda.

**TAMARA NIKČEVIĆ, TVCG: “**Ne zebete od suda istorije?”

**MILO ĐUKANOVIĆ, PREDSJEDNIK CRNE GORE: “**Ne. Samo zato što znam da sam uvijek radio sa najboljim pobudama i sa najboljom željom da Crnoj Gori bude dobro, jer nikad nijesam ni mislio da tražim rezervnu domovinu. Vjerujem da je to stav i moga sina. Prema tome, iz najsebičnijih razloga bih želio da u Crnoj Gori i danas i sjutra bude najbolje moguće, a time, želim i svim drugim građanima Crne Gore i današnjim i budućim. E, ako imate takav pristup u obavljanju javnog posla onda se sve zapravo svodi na sposobnost. A to je ipak objektivno dato – neko je manje, neko više sposoban. Koliko sam ja bio sposoban, kao što sam kazao, o tome će suditi istorija”.

**TAMARA NIKČEVIĆ, TVCG: “**Hvala Vam gospodine Predsjedniče na ovom razgovoru”.

**MILO ĐUKANOVIĆ, PREDSJEDNIK CRNE GORE: “**Hvala i Vama”.